अपनी त्रि-आयामी बौछारों के साथ 2013 में नरेंद्र भाई दामोदर दास मोदी भारतीय जनता पार्टी को लीलने के अश्वमेध पर निकले थे। उन्होंने तमाम झाड़ियों को रौंदते हुए पहले तो खुद को भाजपा का प्रधानमंत्री-चेहरा घोषित कर दिया और फिर मई-2014 की मई आते-आते देश की पगड़ी उठा कर अपने सिर पर रख ली। उसके बाद 33 महीनों से वे ही सरकार हैं और वे ही भाजपा। जिन्हें लगता था कि जैसे-जैसे दिन बीतेंगे, नरेंद्र भाई का नया-नया हुक़्मरानी अंदाज़ उदार होता जाएगा, वे अपने को ग़लत होता देख रहे हैं। आख़िर इतनी मशक़्कत नरेंद्र भाई ने इसलिए थोड़े ही की थी कि चीज़ों को चंगुल से बाहर होने दें! इसलिए पांच राज्यों के चुनावों का पूरा बोझ भी उन्होंने अपने ही कंधों पर उठा रखा है।